Verdagte vas ná hy man met aanvalsgeweer wondDie aanvalsgeweer (Foto: ANA) Die polisie van Bellville in die Wes-Kaap het Saterdagaand ŉ man in hegtenis geneem wat ŉ bestuurder van ŉ minibustaxi met ŉ aanvalsgeweer gewond het en toe probeer vlug het. Lt.kol. Andrè Traut, woordvoerder van die polisie, sê die voorval het glo op die hoek van Strandstraat en Bill Bezuidenhoutlaan gebeur. Traut sê die polisie het gereageer op ŉ wenk uit die gemeenskap. “Die polisie het die misdaadtoneel en die omliggende omgewing gefynkam. Die verdagte is in hegtenis geneem nadat hy die aanvalersgeweer met 23 patrone agtergelaat het [terwyl hy gevlug het],” sê Traut. Die 28-jarige verdagte is in hegtenis geneem vir poging tot moord en die besit van ŉ ongelisensieerde wapen. Hy sal na verwagting Maandag in die landdroshof in Bellville verskyn.